टेस्ट शतक में कैलिस ने पोंटिंग की बराबरी की  
दक्षिण अफ्रीका के स्टार बल्लेबाज जाक कैलिस ने टेस्ट मैचों में 39वां शतक जमाकर ऑस्ट्रेलियाई कप्तान रिकी पोंटिंग की बराबरी कर ली है।
दक्षिण अफ्रीका के स्टार बल्लेबाज जाक कैलिस ने टेस्ट मैचों में 39वां शतक जमाकर ऑस्ट्रेलियाई कप्तान रिकी पोंटिंग की बराबरी कर ली है। टेस्ट क्रिकेट में कैलिस से अधिक शतक अब केवल भारतीय दिग्गज सचिन तेंदुलकर के नाम पर दर्ज हैं, जो सेंचुरियन में खेले गए पहले टेस्ट मैच में 50 टेस्ट शतक जड़ने वाले दुनिया के पहले बल्लेबाज बने थे।  कैलिस ने भारत के खिलाफ तीसरे और अंतिम टेस्ट मैच की पहली पारी में अपने करियर का 39वां शतक बनाया। यह उनका न्यूलैंड्स पर सातवां और भारत के खिलाफ पांचवां शतक है।  कैलिस का यह 145वां टेस्ट मैच है, जबकि पोंटिंग ने अपने 39 शतक के लिए 152 मैच खेले हैं। कैलिस अब तक टेस्ट खेलने वाले देशों में से केवल श्रीलंका के खिलाफ ही शतक नहीं लगा पाए हैं। उन्होंने वेस्टइंडीज के खिलाफ सर्वाधिक आठ और इंग्लैंड के खिलाफ सात शतक जड़े हैं।  पाकिस्तान के खिलाफ छह, भारत और न्यूजीलैंड के खिलाफ पांच-पांच, ऑस्ट्रेलिया के खिलाफ चार, जिम्बाब्वे के खिलाफ तीन और बांग्लादेश के खिलाफ एक शतक जड़ने वाले इस स्टार आलराउंडर ने अपना एकमात्र दोहरा शतक भारत के खिलाफ सेंचुरियन में लगाया था।  टेस्ट क्रिकेट में 30 या इससे अधिक शतक लगाने वाले बल्लेबाज इस प्रकार हैं-सचिन तेंदुलकर (50), जाक कैलिस और रिकी पोंटिंग (दोनों 39), सुनील गावस्कर और ब्रायन लारा (दोनों 34), स्टीव वा (32), राहुल द्रविड़ (31) और मैथ्यू हेडन (30)।